AlexejDobrolubov/national_council_slovak_2010 huggingface dataset:
6. schôdza NR SR - 5.deň - A. dopoludnia
Dátum: 2020-04-28
Poslanec: Šeliga, Juraj (-)
Druh vystúpenia: Vystúpenie s faktickou poznámkou

120. Ďakujem pekne. Ja by som zvýraznil jednu vec, ktorú si povedal, Peter, vo svojom vystúpení, a to je to, že ani táto vláda sa nemôže, ani nebude tváriť, že je neomylná, na druhej strane to je to, čo si ďalej pokračoval, je, že táto vláda reflektuje aj na to, čo hovoria ľudia, a že keď aj v rámci tých ťažkých podmienok koronakrízy a rýchleho legislatívneho procesu sa ukážu veci, ktoré treba opraviť, tak sa opravia. V tejto súvislosti, samozrejme, takto treba pozerať aj na to programové vyhlásenie vlády, a v akom okamihu alebo v akých okamihoch a v akej situácii vznikalo. No ja stále chcem veriť, že sa naplní to, čo si aj hovoril, že táto vláda bude stále počúvať ľudí a že bude reflektovať, a ak urobí nejakú chybu, nebude sa hanbiť ju rýchlo po diskusii odstrániť. Ďakujem.
6. schôdza NR SR - 4.deň - A. dopoludnia
Dátum: 2020-04-24
Poslanec: Šeliga, Juraj (ZA ĽUDÍ)
Druh vystúpenia: Vystúpenie s faktickou poznámkou

172. Ďakujem pekne. Skúsim to s vami obsahovo ešte raz. Ministerstvo regionálneho rozvoju a investícií má mať na starosti regionálny rozvoj, logicky, eurofondy a zjednotenie eurofondov. Už naozaj, prosím, dajte si tú námahu a pozrite si kariérny track record pani podpredsedníčky vlády Remišovej. Myslím, že to nie je, nie je problém. Tie osobné invektíva, tak je to váš štýl politiky. A, pán Jarjabek a pani poslankyňa Vaľová, ja s vami úplne súhlasím. Netuším, kto to urobil. Teraz sme sa bavili aj s pánom podpredsedom Pellegrinim, aj s pánom predsedom Kollárom, myslím, že zvolá grémium. Je to neprijateľné. Najprv to má byť vyhlásené tu a potom sa to má dostať von. A, pani Vaľová, ja sa ospravedlňujem, ale ako právnik si myslím, že váš procedurálny návrh nebol procedurálnym návrhom, preto som o ňom nedal hlasovať. To je celé. Ďakujem pekne všetkým ostatným za reakcie.
6. schôdza NR SR - 3.deň - A. dopoludnia
Dátum: 2020-04-23
Poslanec: Šeliga, Juraj (-)
Druh vystúpenia: Vystúpenie s faktickou poznámkou

26. Ďakujem pekne. Myslím, že sa všetci zhodneme, že kvalita štátu sa posudzuje aj podľa toho, ako sa štát správa k ľuďom, ktorí majú zdravotné postihnutie, sú zraniteľní a dostali sa nie svojou vinou na okraj spoločnosti. Ja si myslím, že sa nevenuješ téme ľudí so zdravotným postihnutím príliš málo, resp. príliš veľa. Zasluhovala by si ešte väčšiu pozornosť. Som rád, že do programového vyhlásenia vlády sa aj vďaka tebe dostalo značnej pozornosti pre ľudí so zdravotným postihnutím a ľudí, ktorí sú na okraji spoločnosti. Naozaj to, aké je Slovensko, sa bude posudzovať aj podľa toho, ako sa správame k tým najzraniteľnejším, ktorí za to nemôžu. A súhlasím úplne s tým, čo si povedala, nikto z nás nevie, kedy sa on sám alebo jeho blízki môžu ocitnúť v takejto situácii. Veľká vďaka.
6. schôdza NR SR - 2.deň - B. popoludní
Dátum: 2020-04-22
Poslanec: Šeliga, Juraj (-)
Druh vystúpenia: Vystúpenie s faktickou poznámkou

82. Ďakujem pekne. Pán poslanec Blaha, ja úplne rozumiem, že vy máte svoj štýl, oslovujete svojich voličov, ale príde mi nevkusné spôsob, akým pomenúvate Jána Kuciaka a Martinu Kušnírovú, to asi si viete odpustiť aj vy. Pán poslanec Kočiš, Veronika Remišová skončila Sorbonnu, to neviem, či vy vôbec toto viete, študovala európske štúdiá, pracovala v Európskej komisii. Ja som nebol k vám osobný ani k vašej strane nie som osobný, že by som používal nejaké invektíva. Ocenil by som ten istý prístup, rozumiem, že to môže byť ako hádzanie hrachu o stenu. Pán Podmanický, ďakujem za tú poznámku, špeciálne som si dal pozor na to, aby som povedal, že rovnako súhlasím s tou kritikou, keď hovoríte, že nepaušalizujme, tak ani ja som nepaušalizoval a rovnako som dodal, že sa tí konkrétni ľudia budú zodpovedať pred orgánmi činnými v trestnom konaní, lebo o tom som ja hlboko presvedčený, že tieto veci majú riešiť orgány činné v trestnom konaní. Pán poslanec Kuffa, tak dúfam teda, že podporíte aj verejné vypočutie kandidátov a kandidátiek na generálneho prokurátora a rovnako kvalitného kandidáta alebo kandidátku. Ostatné prsty mám v poriadku, azda ako bonmot. A, pán poslanec Tomáš a viacerí kolegovia, rozumiem, že vám chýba Andrej Kiska, však bol vaším nepriateľom, nenávideli ste ho a mali ste do koho kopať. A čo sa týka životaschopnosti našej strany, ja môžem povedať, že dvanásti poslanci strany ZA ĽUDÍ sú veľmi živí a tešia sa na najbližšie štyri roky. Ďakujem pekne. (Potlesk.)
6. schôdza NR SR - 2.deň - A. dopoludnia
Dátum: 2020-04-22
Poslanec: Šeliga, Juraj (-)
Druh vystúpenia: Vystúpenie s faktickou poznámkou

25. Ďakujem, ďakujem pekne, pán predseda. Ja nadviažem na to, čo povedal, samozrejme, pán poslanec Dostál, len to tak v krátkosti možno poviem. Posilňujeme postavenie účastníka konania pri tak citlivej veci, ako je vyvlastňovacie konanie. Ja som veľmi rád, že pán minister a jeho kolegovia z ministerstva súhlasili a promptne na toto zareagovali, lebo napriek tomu, že tu je koronavírus a koronakríza, myslím si, že ten zásah pri vyvlastňovacom konaní je tak veľký, že účastníci konania, ak si to prajú, sú si vedomí rizík, ktoré súvisia s koronavírusom, tak by mali mať možnosť fyzického ústneho prejednania. Ďakujem.
4. schôdza NR SR - 1.deň - B. popoludní
Dátum: 2020-04-01
Poslanec: Šeliga, Juraj (-)
Druh vystúpenia: Vystúpenie s faktickou poznámkou

79. Ďakujem pekne. Ja len krátko. Súhlasím s tým, čo hovoril pán poslanec Dostál, že pri tom hlasovaní per rollam verím, že zajtra na výboroch bude priestor o tom diskutovať aj s pánom ministrom, že či naozaj sme v takej situácii, aby sme technicky nevedeli zabezpečiť možnosť pre obecné zastupiteľstvá, krajské zastupiteľstvá a mestské zastupiteľstvá, aby sa stretli. Rozumiem, že tie argumenty môžu byť aj za, aj proti, ale myslím, že je dôležité o tom hovoriť, pretože toto by malo byť naozaj, naozaj hraničné riešenie. A ak teda k nemu musíme pristúpiť, tak tam by som bol opatrný v tom a ešte viac špecifikoval, o čom je možné hlasovať per rollam. Ďakujem.
90. schôdza NR SR - 12.deň - A. dopoludnia
Dátum: 2023-05-19
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

161. Ďakujem pekne za slovo. No tak, Milan, povedal si, že budeš stručný a si to troška natiahol, ale čítal si tam odborné veci, aj zloženie tých energetických nápojov a ja veľmi oceňujem, že chceme obmedziť ich používanie hlavne deťmi a mladistvými. Na tomto mieste v tejto faktickej spomeniem jeden veľmi pekný výrok môjho bývalého riaditeľa na gymnáziu, hovoril, že dajme im toľko slobody, koľko dokážu uniesť. Tento výrok sa mi páči, pretože tým deťom, keby ste povolili všetko a dali im na jednu misku čipsy a na druhú jabĺčka, tak vyberú si čipsy. Tí rodičia musia dať deťom toľko slobody, koľko dokážu uniesť, spoločnosť, štát, musí dať deťom a mladým toľko slobody, koľko dokážu uniesť. Ak tie energeťáky sú návykové, ak sú nejakým módnym trendom, tak veľmi ťažko sa proti tomu bojuje a áno, spôsobujú všelijaké zdravotné komplikácie do budúcna, čiže aj problémy v celom zdravotníckom systéme, z ktorého takto potom do budúcna tí chorí ľudia odčerpávajú financie. Navyše deti a mládež často nedokážu ustriehnuť mieru v užívaní a keď tu boli spomenuté nikotínové vrecúška, žuvačky a všelijaké takéto veci, prípadne cigarety, elektronické cigarety, tak toto patrí do tej istej kategórie, čo sa týka povedzme tej návykovosti, resp. možno tých módnych trendov. Takže ďakujem za návrh tohto zákona, ja to, samozrejme, podporujem, aby sme to obmedzili. Ďakujem.
90. schôdza NR SR - 12.deň - A. dopoludnia
Dátum: 2023-05-19
Poslanec: Šefčík, Marek (OĽANO)
Druh vystúpenia: Vystúpenie v rozprave

109. Ďakujem pekne za slovo. Vážený pán podpredseda Národnej rady, vážené kolegyne, kolegovia, ja iba veľmi krátko chcem vystúpiť ako spolupredkladateľ tohto zákona, predkladateľka Monika Kavecká už predo mnou povedala asi čo bolo potrebné, ale ešte chcem zdôrazniť pár vecí. My sme tento zákon mali pôvodne troška širšie nastavený, ale po rokovaniach s ministerstvom zdravotníctva hlavne sme ho oklieštili na nutné minimum z nášho pohľadu a to je to započítavanie praxe. Ja komunikujem aj s tými ľuďmi, ktorí robia v zdravotníckych zariadeniach ale aj s tými, ktorí robia v zariadeniach sociálnych služieb a ako vieme, sociálny systém a zdravotnícky systém je určite na Slovensku úzko previazaný a zdravotnícki pracovníci robia aj v zariadeniach sociálnych služieb. A robia tam odbornú prácu, robia tam svoju prácu, na ktorú sú určení a zdalo sa nám nespravodlivé, že tá prax sa im v týchto zariadeniach nezapočítava. Námietky, ktoré vznikli, že tí pracovníci, ktorí robia v zariadeniach sociálnych služieb a majú tam dlhšiu prax, že by mohol nastať ich odliv smerom do ústavnej zdravotnej starostlivosti do týchto zariadení, tak na to je možno taká námietka, že tí ľudia sú predsa v tých zariadeniach sociálnych služieb zvyknutí pracovať, majú tam iný pracovný režim, iné podmienky ako potom v tých nemocniciach, takže nemyslíme si, že bude hromadný odliv na základe tohto, keď sa tento zákon prijme a schváli. A na druhej strane pozitívne vnímame, že zdravotní, pardon zariadenia sociálnych služieb potrebujú týchto zdravotníckych pracovníkov, potrebujú sestry, potrebujú ich, aby dostatočne dobre, kvalitne fungovali, fungovali aj do budúcna, preto si myslíme, že toto môže byť aj motiváciou pre mladých končiacich zdravotníkov, aby sa aj v týchto zariadeniach sociálnych služieb zamestnali. To je asi tak v skratke všetko, čo som chcel povedať. Verím, že je to pozitívna zmena, verím, že v prvom čítaní prejde a sme otvorení o tom rokovať nielen s ministerstvom zdravotníctva, s ministerstvom práce sociálnych vecí a rodiny, ale aj s ďalšími zúčastnenými a prípadne s poslaneckými klubmi, ako to do druhého čítania ešte pozmeňujúcimi návrhmi vylepšiť. Ďakujem pekne za pozornosť.
90. schôdza NR SR - 12.deň - A. dopoludnia
Dátum: 2023-05-19
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

54. Ďakujem pekne. Marián, v istom zmysle ti rozumiem, ale ty to berieš z jednej strany, že proste ekonomika, ekonomika, ekonomika, že netreba rozdávať, netreba dávať tým rodinám a tak, lebo iným berieme a neviem čo. Ale ja by som sa na to chcel dívať troška komplexnejšie. Hovoril si vo svojej rozprave, že mladí odídu do zahraničia. No tak spravme všetko pre to, aby do zahraničia neodišli, aby vytvárali hodnoty tu na Slovensku. To bol ten návrh ´mladí do 25 rokov bez daní´. Nezahlasovali ste za to. Podpora rodín. Tak pracujúci v zahraničí, teraz som sa rozprával s niektorými ľuďmi, ktorí pracujú, ja som na hraniciach Česko-Slovensko, ktorí pracujú v zahraničí, a pýtal som sa ich, majú rodiny a odchádzajú od tých rodín do Čiech, do Rakúska. Pýtal som sa ich: "A teraz keď máte ten daňový bonus na deti, neuvažujete nad tým vrátiť sa a vytvárať hodnoty tu na Slovensku, pretože vďaka tomu, že budete prispievateľmi do nášho sociálneho systému, tak vlastne máte vratku dane, ten daňový bonus, a budete mať vyšší príjem vďaka tomu daňovému bonusu a môžte byť s rodinou doma, môžte byť zamestnaní doma." Tak povedali, že áno, uvažujú nad tým. Čiže tieto opatrenia, keď komplexne na to sa dívaš, môžu prilákať niektorých ľudí, ktorí robia v zahraničí, aby sa vrátili, lebo ten rozdiel tých miezd nie je taký veľký a oni sú od rodín preč. Tak spravme aj také opatrenia, aby sa vrátili sem, aby chceli tu žiť so svojimi rodinami... (Prerušenie vystúpenia časomerom.)
90. schôdza NR SR - 10.deň - A. dopoludnia
Dátum: 2023-05-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

26. Ďakujem pekne za slovo. Rišo, aj za tvoju rozpravu. No ja si dovolím najskôr troška možno parafrázovať, nebudem presne citovať ten výrok, ktorý odznel, a myslím si, že každý normálny človek a teraz nemyslím si, že konzervatívec, liberál, progresívec a neviem kto, ale každý normálne zmýšľajúci človek, každý rozumný človek by sa voči tomu mal ohradiť. Tlakom a kultúrnou zmenou treba preonačiť Slovákov, lebo majú zlé chromozómy a DNA. A toto povedal človek, ja som si vyhľadal, že to je profesor, doktor Vladimír Šucha, doktor vied, vedec, vysokoškolský pedagóg a manažér. Tak o ňom píše Wikipédia. Takže ja si myslím, že toto je pomýlené, čo povedal a mohol by sa za to aj ospravedlniť. Navrhuje zavádzať povinné kvóty, ale povinné kvóty sú vecou, ktorá ponižuje ženy. To isté, niektorí ľudia si pamätajú ten komunizmus, ja som bol vtedy 11-ročný, keď padol, alebo 10-ročný, ale vieme, že to tu bolo. Že nám niekto nariadil niečo, že ten je dobrý, ten je zlý, takto nás škatuľkovali. Už vtedy. A teraz zrazu je tu nejaká progresívno-liberálna úderka, ktorá nás ide nejakým spôsobom, dokonca si to dovolím prirovnať k Hitlerovi. Ten povedal, že Židia sú menejcenní, že Rómovia sú menejcenní, tak tu máme teraz, že Slováci sú pomýlení a majú zlé chromozómy. Tak kam sme sa to dostali? A ešte jedna vec, jeho menuje Európska komisia a nie Slovensko.
90. schôdza NR SR - 9.deň - A. dopoludnia
Dátum: 2023-05-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

48. Ďakujem pekne za slovo. Igor, ty si predstavil nielen pomoc, ale aj cestu, odkiaľ na to vziať, a to je tiež veľmi dôležité. Reči o samosprávach, ktoré tu počúvame, sú skutočne iba výhovorkami. Ty si vymenoval veci, ktoré sa nám v prorodinnej politike za tri roky podarilo presadiť. Vyzliekol si donaha tzv. sociálnu demokraciu. Odhalil si rozdiel medzi tým, ak si niekto len dokola hovorí sociálny demokrat, ale myslí len a len na seba a svojich spolupáchateľov, a nami v OĽANO, ktorí sme skutočne prorodinné a sociálne opatrenia presadili do praxe. A dovoľ mi povedať ešte jednu vec k tomu, čo je v návrhu zákona pre tých mladých. Ja som bol v televíznej relácii s jednou vysokoškoláčkou a tá hovorila, čo ste v OĽANO presadili pre mladých? Čo ste v OĽANO spravili pre nás? A hovorili sme o tom, že keď idú mladí brigádovať, tak tam je už od roku 2015 200 eur nezdaniteľných a že oni to by, by chceli, aby aspoň na tých 500 eur sa to vyšplhalo, aby to sa im nezdaňovalo. No a ja si myslím, že v tomto zákone je predstavená úplná bomba pre mladých ľudí a je to v istom zmysle lákadlo pre nich, aby neodchádzali do zahraničia, aby ostali tu. My sa snažíme aj týmto krokom spraviť podmienky pre mladých ľudí, pre mozgy, pre budúcnosť našej krajiny, aby zostali na Slovensku pracovať. Robíme to, aby sme im pomohli. Ďakujem.
90. schôdza NR SR - 9.deň - A. dopoludnia
Dátum: 2023-05-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

34. Ďakujem pekne za slovo. Anka, daňový bonus je vlastne zníženie daní. Mamy bez daní, to je zrušenie daní. A veď to je agenda SaS, znižovanie daní. Kto to naplnil, kto to presadil, kto to presadzuje, kto za to bojuje? OĽANO, Kresťanská únia a NOVA. Áno, niektorým ako napríklad Slovnaftu sme dane zvýšili za zisk z ruskej ropy. Komu sa to nepáčilo? SaS-ke. Poďme ďalej, bezprecedentná pomoc rodinám vo forme zvýšenia prídavkov, zvýšenia daňového bonusu, zavedenie tehotenského príspevku, otcovskej dovolenky, kto to presadil? Áno, OĽANO spoločne s Kresťanskou úniou, spoločne s Novou. Áno, hlasovali za to aj iní v tomto pléne, my sme to pretláčali, boli to naše návrhy. A je dlhodobo mnohé z toho agenda KDH, ale to nikdy nenašlo takú silu, nenašlo takú odvahu, aj keď tu bolo, aby to presadilo. Presadili sme to až my. A verím, že OĽANO a spoločne s Kresťanskou úniou presadí aj tento návrh zákona či už teraz, alebo v budúcnosti. Ďakujem pekne za tvoju rozpravu.
90. schôdza NR SR - 9.deň - A. dopoludnia
Dátum: 2023-05-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

14. Ďakujem pekne za slovo. Tak, pán kolega, ty si povedal, že si zvedavý, ako budú obhajovať v sociálnej demokracii, že za to nezahlasovali, že ako to potom budú obhajovať. Tak ja viem, že skúsenosť so sociálnymi demokratmi hovorí niečo iné, ale dajme im šancu. Ja sa budem snažiť byť pozitívny a budem možno naivne veriť, že sociálna demokracia, ja ju dám do úvodzoviek, „sociálna demokracia" či v SMER-e alebo v HLAS-e za tento prorodinný balíček opatrení zahlasuje. Takže ja mám ešte nádej možno do zajtra do hlasovania, že predsa len sa v nich niečo zlomí a za toto zahlasujú. A možno aj tí, ktorí nemajú v názve sociálnu demokraciu, ale solidaritu, aj tí by mohli za to zahlasovať. Ďakujem pekne za tvoju rozpravu.
90. schôdza NR SR - 8.deň - A. dopoludnia
Dátum: 2023-05-12
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

202. Ďakujem pekne za slovo. Ďakujem všetkým kolegom za pozitívne reakcie, za doplnenia. Pani, pani poslankyňa reagovala ale negatívne. Ona hovorila, že je to super marketingový ťah. Tak pozrite sa, tehotenský príspevok sme sľubovali pred voľbami 2020 a presadili sme ho. Bol to marketingový ťah a napriek tomu sme ho presadili. 82-tisíc mamičkám už pomohol. Tak čo koho po tom, že či to bol alebo nebol marketingový ťah. Ten marketingový ťah pomáha. Pomáha rodinám. Úplne iné je, keď niekto sľúbi 13. dôchodok tri dni pred voľbami a potom to nesplní. My sme to splnili. A ja som presvedčený o tom, že keď toto schválime, tak to takisto bude naplnené a bude to pomáhať rodinám. A ešte prepáčte, že to tak poviem. Peťo Pollák hovoril, že OĽANO spravilo pre rodiny s deťmi omnoho viac ako iné strany za omnoho dlhšie obdobie. Tak by sme boli korektní, tak OĽANO, Kresťanská únia aj NOVA, proste tí, ktorí sme sa na kandidátke OĽANO sem dostali, bojujeme od začiatku za tie rodiny. A áno, aj moji priatelia z KDH mi hovoria, a čo tam vy a to. Nie, povedzte mi, čo schválilo KDH pre rodiny, keď tu bolo, a čo schválilo OĽANO. A nielen schválilo, presadilo, presadilo do praxe. A porovnajme to za tri roky.
90. schôdza NR SR - 8.deň - A. dopoludnia
Dátum: 2023-05-12
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

118. Ďakujem pekne za slovo. Toto je posledná šanca v tomto volebnom období zaviesť hmotnú zodpovednosť a, Milan, z tvojej rozpravy, v ktorej si podrobne rozobral nielen ideu zákona, ale aj jeho detaily, je jasné, že v OĽANO sme spravili všetko preto, aby sme tento predvolebný sľub presadili. Celé tri roky hlavný predkladateľ Milan Vetrák, ale aj napríklad Jozef Pročko a ďalší, ktorí sa tento, tejto téme venovali hlbšie, by mohli hovoriť o tom, ako narážali často na stenu ministerstva spravodlivosti na čele s ministerkou Máriou Kolíkovou. Stále sme počúvali výhovorky, ktoré nemajú doteraz konca kraja. Lenže my ten boj nevzdáme, počúvame pripomienky aj strany SaS a snažíme sa ich zapracovať do zákona, ako tu povedal Milan Vetrák. Ty si, Milan, povedal, že to bude hlasovanie o tom, kto naozaj chce hmotnú zodpovednosť verejných funkcionárov, a kto o tom len hovorí, ale v skutočnosti ju nechce. Ďakujem ešte raz za tvoju prácu, za tvoju snahu a tiež ostatným kolegom, ktorí sa tejto téme počas celých troch rokov venovali. Ja chcem ešte na záver poďakovať všetkým, ktorí zahlasujú za. Ďakujem.
90. schôdza NR SR - 8.deň - A. dopoludnia
Dátum: 2023-05-12
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

54. No ja som nepredpokladal, že sa ku kryptomenám a ku takýmto veciam budem vyjadrovať, pretože ja sa tomu ale vôbec nerozumiem. Ja, pokiaľ týchto vecí sa týka, tak sa pýtam svojich synov radšej. Ale chcem iba veľmi krátko. Včera sme tu sedeli asi podobný čas k telesnej výchove a niekto nás kritizoval. A pán Cmorej na začiatku hneď povedal, že budem len veľmi stručný, veľmi stručný a natiahlo sa to na vyše dve hodiny. Takže, SaS-ka, keď nám niečo vyčítate, tak hneď sa to, hneď vás to dobehne. Ale ja chcem povedať, že ja si vážim parlamentnú demokraciu a tieto diskusie. Ja som nikdy nikomu nevyčítal, keď sa ozýval tu v parlamente, keď chcel vyjadriť svoj názor. Buďme slobodní a vyjadrime sa trebárs aj ku kryptomenám. Ďakujem za túto rozpravu.
90. schôdza NR SR - 7.deň - B. popoludní
Dátum: 2023-05-11
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

138. Ďakujem pekne. Už nepôjdem potom do záverečného slova, ja iba teraz poďakujem všetkým kolegom, ktorí dali faktické poznámky. Áno, môžme mať rozdielne názory, ja vám hovorím, čo vnímam z praxe a ja som takisto komunikoval s niekoľkými riaditeľmi a nie sú a priori proti, ale vysvetlil som, že o čom to je, no a vy tu fakt 90 % času presviedčate presvedčených, že treba viac hodín telesnej výchovy, ale však to všetci chceme. Však to všetci chceme, ale nie takýmto spôsobom. A nikto z vás, nikto z vás tu nespomenul disponibilné hodiny. Dovolím si tvrdiť, že niektorí ani nevedia, čo to je. Až po mojej rozprave, až po mojej rozprave, dovtedy ste si hrkútali, že treba telesnú výchovu navýšiť. Ale čo sa týka, že, že z čoho, odkiaľ, z tých disponibilných hodín? Igor, nezareagoval si na to, že, že, že čo spravia počas toho leta s tým tí riaditelia, aby to zvládli. Čo s tým spravia? Ja sa obávam, že, že bude s tým problém. Bojím sa toho a rád by som, aj Karolovi som to hovoril, ja by som rád zahlasoval za to, keby tam bola posunutá účinnosť, určite hlasujem za, určite. Ďakujem vám pekne všetkým za celú rozpravu, ja som si ju pozorne vypočul a hovorím, musel som povedať aj tento iný názor. Ďakujem za korektnosť.
90. schôdza NR SR - 7.deň - A. dopoludnia
Dátum: 2023-05-11
Poslanec: Šefčík, Marek (OĽANO)
Druh vystúpenia: Vystúpenie v rozprave

109. Ďakujem pekne za slovo. Vážený pán predsedajúci, vážený pán predkladateľ, kolegyne, kolegovia, Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky spoločnú správu výborov o výsledku prerokovania návrhu zákona. Národná rada Slovenskej republiky uznesením z 21. marca 2023 č. 2087 sa uzniesla prerokovať návrh skupiny poslancov na vydanie zákona v druhom čítaní a prideliť ho týmto výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila aj lehoty na jeho prerokovanie. Určené výbory prerokovali predmetný návrh zákona v stanovených lehotách. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky. K návrhu skupiny poslancov na vydanie tohto zákona zaujali Výbory Národnej rady Slovenskej republiky tieto stanoviská: Výbor Národnej rady Slovenskej republiky pre vzdelávanie, vedu, mládež a šport dňa 27. apríla 2023 neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Ústavnoprávny výbor Národnej rady Slovenskej republiky v uznesení č. 715 z 26. apríla 2023 odporúčal návrh zákona schváliť so zmenou, ktorá je uvedená v časti IV spoločnej správy. Gestorský výbor odporúča Národnej rade Slovenskej republiky hlasovať o návrhu uvedenom v časti IV tejto správy s odporúčaním ho schváliť. Gestorský výbor odporúča Národnej rade Slovenskej republiky návrh skupiny poslancov na vydanie predmetného návrhu zákona schváliť v znení pozmeňujúceho návrhu uvedeného v tejto správe. Spoločná správa výborov o výsledku prerokovania návrhu skupiny poslancov, prerokovania návrhu skupiny poslancov na vydanie tohto zákona bola schválená uznesením Výboru Národnej rady Slovenskej republiky pre vzdelávanie, vedu, mládež a šport, čo bol gestorský výbor z 2. mája 2023 č. 224. Týmto uznesením ma výbor poveril za spravodajcu k tomuto zákonu a poveril ma, aby som na schôdzi Národnej rady Slovenskej republiky informoval o výsledku rokovania výborov o stanovisku a návrhu gestorského výboru. To je všetko. Ďakujem, pán podpredseda, skončil som. Nech sa páči, môžete otvoriť rozpravu.